b'\n_START_ARTICLE_\nKarnak\n_START_SECTION_\nPregled\n_START_PARAGRAPH_\nKompleks je velik muzej na prostem in drugo najve\xc4\x8dje starodavno versko mesto na svetu za templjem Angkor Vat v Kambod\xc5\xbei. Je drugo najbolj obiskano zgodovinsko mesto v Egiptu, prvo je nekropola v Gizi. Sestavljajo ga \xc5\xa1tirje glavni deli, za obiskovalce pa je odprt samo najve\xc4\x8dji. Karnak je pogosto razumljen le kot obmo\xc4\x8dje Amon-Raja, ker je to edini del, ki ga ve\xc4\x8dina obiskovalcev vidi. Preostali trije deli, Mutino obmo\xc4\x8dje (150 x 156 metrov, skupna povr\xc5\xa1ina 2,34 ha), Montujevo obmo\xc4\x8dje (9,2 ha) in tempelj Amenhotepa IV. so zaprti za javnost. Je \xc5\xa1e nekaj manj\xc5\xa1ih templjev in sveti\xc5\xa1\xc4\x8d, povezanih z Mut ali Amon-Rajem, ter tempelj v Luksorju._NEWLINE_Mutino obmo\xc4\x8dje je zelo staro, namenjeno Zemlji in ustvarjanju bo\xc5\xbeanstev, a \xc5\xa1e ni obnovljeno. Prvotni tempelj je bil uni\xc4\x8den in le delno ga je obnovila Ha\xc4\x8depsut, \xc4\x8deprav so drugi faraoni gradili okoli njega, da bi spremenili usmerjenost svetega prostora. Velik del materiala je bil uporabljen v drugih stavbah._NEWLINE_Klju\xc4\x8dna razlika med Karnakom in ve\xc4\x8dino drugih templjev in mest v Egiptu je obdobje, v katerem se je razvil in uporabljal. Gradnja templjev se je za\xc4\x8dela v srednjem kraljestvu in nadaljevala do ptolemajskega obdobja. Pribli\xc5\xbeno 30 faraonov je gradilo stavbe, zato je Karnak tako mogo\xc4\x8den, velik in raznolik kot nikjer drugje. Nekatere zna\xc4\x8dilnosti so enkratne, velikost in \xc5\xa1tevilo stavb sta prepri\xc4\x8dljiva. Tu so zgodnja bo\xc5\xbeanstva in tista, ki so jih \xc4\x8dastili mnogo kasneje v zgodovini anti\xc4\x8dne egiptovske kulture. Tu je bil tudi kasneje uni\xc4\x8den zgodnji tempelj Amenhotepa IV. (Ehnaton), faraona, ki je kasneje \xc4\x8dastil monoteisti\xc4\x8dno religijo in premaknil svoj dvor in versko sredi\xc5\xa1\xc4\x8de pro\xc4\x8d od Teb, a je bil uni\xc4\x8den. Tu so dokazi o prilagajanju stavb starih Egip\xc4\x8danov kasnej\xc5\xa1im kulturam za verske namene._NEWLINE_Zelo znana je hipostilna dvorana s 134 masivnimi stebri, razporejenimi v 16 vrst na Amon-Rajevem obmo\xc4\x8dju, velikem 5000 m\xc2\xb2. 122 je 10 metrov visokih, drugih 12 pa 21 metrov s premerom ve\xc4\x8d kot tri metre._NEWLINE_Arhitravi na vrhu stebrov so tehtali pribli\xc5\xbeno 70 ton. Morda so jih dvignili s pomo\xc4\x8djo vzvodov. To bi bilo zelo zamudno in bi bilo potrebno veliko ravnote\xc5\xbeje na velikih vi\xc5\xa1inah. Po drugi teoriji so jih namestili s pomo\xc4\x8djo velikih klan\xc4\x8din, izdelanih iz peska, blata, opeke ali kamna in potem vlekli do mesta._NEWLINE_En steber je nedokon\xc4\x8dan in ka\xc5\xbee, kako bi ga lahko kon\xc4\x8dali.  Kon\xc4\x8dno klesanje po bobnu je bilo narejeno po postavitvi, tako da se ne bi po\xc5\xa1kodovalo. Bilo je ve\xc4\x8d poskusov izvedbe s starodavno tehnologijo na drugih lokacijah._NEWLINE_Leta 2009 je UCLA izdelala spletno stran, posve\xc4\x8deno virtualni resni\xc4\x8dnosti digitalnih rekonstrukcij kompleksa v Karnaku in drugim virom.\n_START_SECTION_\nEvropsko vedenje o Karnaku\n_START_PARAGRAPH_\nNatan\xc4\x8dna umestitev Teb v srednjeve\xc5\xa1ki Evropi ni bila znana, \xc4\x8deprav sta Herodot in Strabon navedla to\xc4\x8dno lokacijo in kako dolgo je treba potovati do tistega konca Nila, da bi jih dosegli. Zemljevidi Egipta, ki so temeljili na delu Klavdija Ptolemaja iz 2. stoletja Geografija, so kro\xc5\xbeili v Evropi od poznega 14. stoletja dalje, vsi pa prikazujejo lokacijo Teb (Diospolis). Kljub temu je ve\xc4\x8d evropskih avtorjev 15. in 16. stoletja, ki so obiskali samo Spodnji Egipt in objavili podatke, kot sta Joos van Ghistele ali Andr\xc3\xa9 Thevet, mislilo, da so Tebe v Memfisu ali blizu njega._NEWLINE_Tempeljski kompleks Karnak je prvi opisal neznani Bene\xc4\x8dan leta 1589, \xc4\x8deprav ga ne imenuje. Ta opis, shranjen v Osrednji narodni knji\xc5\xbenici v Firenzah, je prva znana evropska omemba od anti\xc4\x8dnih gr\xc5\xa1kih in rimskih pisateljev dalje o celi vrsti spomenikov v Zgornjem Egiptu in Nubiji, vklju\xc4\x8dno Karnak, tempelj v Luksorju, Memnonova kolosa, Esna, Edfu, Kom Ombo, File in drugi._NEWLINE_Karnak, ime vasi in ime kompleksa, sta prva potrdila leta 1668 dva kapucinska misijonska brata Protais in Charles Fran\xc3\xa7ois d\'Orl\xc3\xa9ans, ki sta potovala po tem obmo\xc4\x8dju. Protaisovo pisanje o potovanjih je objavil Melchis\xc3\xa9dech Thevenot (Relations de divers voyages curieux, izdaja 1670\xe2\x88\x921696) in Johann Michael Vansleb (The Present State of Egypt, 1678)._NEWLINE_Prvo risbo Karnaka je mogo\xc4\x8de najti v potovalnem opisu Paula Lucasa iz leta 1704, (Voyage du Sieur paul Lucas au Levant). Je precej nenatan\xc4\x8dna in precej zmedena z dana\xc5\xa1njega vidika. Lucas je odpotoval v Egipt med letoma 1699 in 1703. Risba prikazuje me\xc5\xa1anico Amon-Rajevega in Montujevega obmo\xc4\x8dja, ki temelji na zapleteni omembi treh ogromnih Ptolemajskih vrat in poti Ptolemaja III. Evergeta/Ptolemaja IV. Filofaterja in masivnih 113 m dolgih, 43 m visokih in 15 m debelih prvih pilonov na Amon-Rajevem obmo\xc4\x8dju._NEWLINE_Karnak so obiskali in opisali zaporedoma Claude Sicard in njegovi sopotniki Pierre Laurent Pincia (1718 in 1720\xe2\x88\x921721), Granger (1731), Frederick Louis Norden (1737\xe2\x88\x921738), Richard Pocock (1738), James Bruce (1769) Charles-Nicolas-de Manon Sigisbert Sonnini de Manoncourt (1777), William George Browne (1792\xe2\x88\x921793) in na koncu \xc5\xa1tevilni znanstveniki Napoleonove odprave, vklju\xc4\x8dno Vivant Denon med 1798 in 1799. Claude-\xc3\x89tienne Savary opisuje kompleks precej podrobno v svojem delu iz leta 1785, \xc5\xa1e posebej z vidika izmi\xc5\xa1ljene pripovedi o potovanju poti v Zgornjem Egiptu, ki je sestavljena iz podatkov drugih popotnikov. Savary je obiskal Spodnji Egipt leta 1777/78 in objavil o tem delo.\n_START_SECTION_\nZgodovina\n_START_PARAGRAPH_\nZgodovina kompleksa Karnak je v glavnem zgodovina Teb in njene spreminjajo\xc4\x8de se vloge v kulturi. Verska sredi\xc5\xa1\xc4\x8da so se razlikovala po regijah in se z vzpostavitvijo trenutnega glavnega mesta enotne kulture ve\xc4\x8dkrat spremenila. Mesto Tebe niso imele velikega pomena pred 11. dinastijo.  Templji so bili sorazmerno majhni, sveti\xc5\xa1\xc4\x8da namenjena zgodnjim bo\xc5\xbeanstvom iz Teb, boginji zemlje Mut in Montuju. Zgodnje stavbe so zavojevalci tudi uni\xc4\x8dili. Najzgodnej\xc5\xa1i znan artefakt, ki so ga na\xc5\xa1li na obmo\xc4\x8dju templja, je majhen, osemkotni tempelj iz 11. dinastije, ki omenja Amon-Raja. Amon (v\xc4\x8dasih imenovan Amen) je bil lokalno za\xc5\xa1\xc4\x8ditni\xc5\xa1ko bo\xc5\xbeanstvo Teb. Ozna\xc4\x8den je bil z ovco in gosjo. Egip\xc4\x8danski pomen Amona je "skrit" ali "skriti bog". _NEWLINE_Glavna gradbena dela na Amon-Rajevem obmo\xc4\x8dju so potekala v obdobju 18. dinastije, ko so Tebe postale glavno mesto zdru\xc5\xbeenega starega Egipta._NEWLINE_Tutmozis I. je prikazan na steni, ki povezuje \xc4\x8detrti in peti steber, ki sestavljata najzgodnej\xc5\xa1i del templja in situ. Gradnjo hipostilne dvorane so za\xc4\x8deli v 18. dinastiji, ve\xc4\x8dino nove stavbe pa sta prispevala Seti I. in Ramzes II._NEWLINE_Skoraj vsak faraon je tempeljskemu mestu kaj dodal. Merneptah se spominja zmage nad pomorskimi ljudstvi na stenah prvega dvori\xc5\xa1\xc4\x8da (Cachette) na za\xc4\x8detku procesijske poti v tempelj v Luksorju._NEWLINE_Ha\xc4\x8depsutine spomenike, zgrajene in tudi obnovljene na Mutinem obmo\xc4\x8dju, na obmo\xc4\x8dju velike starodavne boginje Egipta, so opusto\xc5\xa1ili tuji vladarji ob zasedbi Hiksov. Obeliska dvoj\xc4\x8dka, takrat najvi\xc5\xa1ja na svetu, sta bila postavljena na vhodu v tempelj. Eden \xc5\xa1e stoji kot najvi\xc5\xa1ji ohranjeni anti\xc4\x8dni obelisk na Zemlji, drugi je bil razdeljen na dva dela in zru\xc5\xa1en. \xc5\xa0e en njen projekt stoji na kraju samem, Rde\xc4\x8da kapela ali Chapelle Rouge, ki je spominjala na ladjo in naj bi prvotno stala med dvema obeliskoma. Kasneje je ukazala zgraditi \xc5\xa1e dva obeliska v \xc4\x8dast praznovanja svojega \xc5\xa1estnajstletnega vladanja; eden od obeliskov se je zlomil med gradnjo in ga je zamenjal tretji. Zlomljen obelisk je \xc5\xa1e zdaj v kamnolomu v Asuanu. Nedokon\xc4\x8dan obelisk ka\xc5\xbee, kako so jih izdelovali._NEWLINE_Zadnja ve\xc4\x8dja sprememba tlorisa Amon-Rajevega obmo\xc4\x8dja je dodajanje prvega pilona in masivne stene, ki obkro\xc5\xbea celotno obmo\xc4\x8dje, oboje je prispeval Nektaneb I._NEWLINE_Leta 323 je Konstantin Veliki priznal kr\xc5\xa1\xc4\x8dansko vero in leta 356 je Konstancij II. odredil zaprtje poganskih templjev v celotnem imperiju. V Karnaku, ki je bil v tem \xc4\x8dasu ve\xc4\x8dinoma zapu\xc5\xa1\xc4\x8den, so znotraj ru\xc5\xa1evin uredili kr\xc5\xa1\xc4\x8dansko cerkev, najbolj znan primer tega je ponovna uporaba osrednje dvorane Tutmozisa III. (Akh-menu), kar je  mogo\xc4\x8de videti iz pobarvanega okrasja svetnikov in koptskih napisov.\n_START_SECTION_\nAmon-Rajevo obmo\xc4\x8dje\n_START_PARAGRAPH_\nTo je najve\xc4\x8dje obmo\xc4\x8dje v tempeljskem kompleksu in je namenjeno Amon-Raju, glavnemu bo\xc5\xbeanstvu tebanske triade. Tukaj je veliki tempelj Amon-Raja, tempelj boga Honsuja, sveti\xc5\xa1\xc4\x8de Ramzesa III., tempelj Ipet, majhno sveti\xc5\xa1\xc4\x8de Ptaja in tempelj Amenhotepa II._NEWLINE_Tukaj je ve\xc4\x8d sijajnih kipov, tudi 10,5 metra velik kip Pinedjema I. Pe\xc5\xa1\xc4\x8denjak za ta tempelj, vklju\xc4\x8dno z vsemi stebri, je bil pripeljan s hribov Gebel Silsila (Veriga gora), ki so 161 km ju\xc5\xbeno ob reki Nil.  Tukaj je tudi eden najve\xc4\x8djih obeliskov, ki tehta 328 ton in je visok 29 metrov.\n_START_SECTION_\nMutino obmo\xc4\x8dje\n_START_PARAGRAPH_\nJe pribli\xc5\xbeno 350 m ju\xc5\xbeno od novej\xc5\xa1ega kompleksa Amon-Raja. Obmo\xc4\x8dje okoli 250 x 350 metrov je posve\xc4\x8deno boginji materi Mut, \xc5\xbeeni Amon-Raja v osemnajsti dinastiji tebanske triade. Obmo\xc4\x8dje ima nekaj manj\xc5\xa1ih templjev, povezanih z njo, in svoje sveto jezero, zgrajeno v obliki polmeseca. Ta tempelj je bil leta 1840 opusto\xc5\xa1en, veliko materiala je bilo uporabljeno pri drugih strukturah zunaj kompleksa. Ni odprt za javnost. \xc5\xa0eststo \xc4\x8drnih granitnih kipov so na\xc5\xa1li na dvori\xc5\xa1\xc4\x8du tega templja. Verjetno je najstarej\xc5\xa1i del kompleksa._NEWLINE_Vhodni pilon je bil zgrajen pod Setijem II. Pred njim sta bila dva stebra, ki sta nosila senco strehe, zgrajena v \xc4\x8dasu faraona Taharka. Na dvori\xc5\xa1\xc4\x8du za prvim pilonom je portik iz  \xc5\xa1tirih stebrov na obeh straneh sredi\xc5\xa1\xc4\x8dne osi. Skozi vrata drugega pilona je slavnostno dvori\xc5\xa1\xc4\x8de, tukaj se stebri\xc5\xa1\xc4\x8de nadaljuje na obeh straneh s petimi stebri. Na obeh dvori\xc5\xa1\xc4\x8dih so bili neko\xc4\x8d sede\xc4\x8di kipi boginje Sekmet. Za slavnostnim dvori\xc5\xa1\xc4\x8dem je hipostilna dvorana, katere strop je bil podprt z osmimi stebri. Za tem je bilo sveti\xc5\xa1\xc4\x8de. Sveti\xc5\xa1\xc4\x8de je bilo obdano z ve\xc4\x8d sosednjimi prostori in dostopno skozi stebri\xc5\xa1\xc4\x8de. Sveti\xc5\xa1\xc4\x8de templja je imelo tri kultne ni\xc5\xa1e s kipi. Proti zadnji steni templja je bil zgrajen tempelj Ptolemaja II._NEWLINE_Poleg tega templja sta na obmo\xc4\x8dju \xc5\xa1e tako imenovana tempelj A, zgrajen med 18. in 22. dinastijo, in tempelj C, zgrajen pod 20. dinastijo._NEWLINE_Tempelj Kamutef je zgradila Ha\xc4\x8depsut severovzhodno pred obzidjem Mutinega templja s 330 metrov dolgo avenijo sfing s 66 sfingami na obeh straneh. Zgradba je bila velika pribli\xc5\xbeno 38,5 x 48,5 m, obdana z ope\xc4\x8dnim zidom, ki je imel odprtino v pilonu na aveniji sfing.  Tutmozis III. je kasneje posku\xc5\xa1al vse znake prvotnega graditelja izbrisati, vendar se iz reliefov lahko prepozna, da je bila graditeljica Ha\xc4\x8depsut.\n_START_SECTION_\nMontujevo obmo\xc4\x8dje\n_START_PARAGRAPH_\nTa del obmo\xc4\x8dja, ki je posve\xc4\x8den Montuju, sinu Mut in Amon-Raja, bogu vojne tebanske triade, je severno od Amon-Rajevega kompleksa in je precej manj\xc5\xa1i (151 x 155 m) in ni odprt za javnost._NEWLINE_Zidovje je iz \xc4\x8dasa Nektaneba I., dejanski tempelj je zgradil Amenhotep III. Poleg Montujevega templja sta \xc5\xa1e templja boginje Maat in Harpare, ki ju je postavil faraon Taharka, in zakladnica zunaj oboda, Tutmozisa I. Montujev tempelj se odpira v smeri pribli\xc5\xbeno pet kilometrov oddaljenega kultnega kraja Madamud. Vhod v tempelj vodi skozi drevored 30 sfing na obeh straneh poti.\n_START_SECTION_\nTempelj Amenhotepa IV.\n_START_PARAGRAPH_\nTempelj je postavil Ehnaton (Amenhotep IV.) in je vzhodno od glavnega kompleksa, zunaj zidov  Amon-Rajevega obmo\xc4\x8dja. Uni\xc4\x8den je bil takoj po smrti svojega graditelja, ki je sku\xc5\xa1al premagati mo\xc4\x8dno duhov\xc5\xa1\xc4\x8dino, da bi pridobil nadzor nad Egiptom. Bil je tako temeljito poru\xc5\xa1en, da njegov celotni obseg in razporeditev nista znana. Duhov\xc5\xa1\xc4\x8dina tega templja je dobila svoj mo\xc4\x8dan polo\xc5\xbeaj takoj, ko je umrl Ehnaton, in uni\xc4\x8dili \xc5\xa1tevilne zapise o njegovem obstoju.'